A Tanács 2027/95/EK rendelete
(1995. június 15.)
az egyes közösségi halászati területekre és erőforrásokra vonatkozó halászati gazdálkodási rendszer létrehozásáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a halászat és az akvakultúra közösségi rendszerének létrehozásáról szóló, 1992. december 20-i 3760/92/EGK tanácsi rendeletre [1] és különösen annak 8. cikke (4) bekezdésére,
tekintettel a Bizottság javaslatára,
mivel az egyes közösségi halászati területekre és erőforrásokra vonatkozó halászat igazgatásáról szóló, 1995. március 27-i 685/95/EK tanácsi rendelet [2] létrehozza az Vb., VI., VII., VIII., IX. és X. ICES körzetekben és a 34.1.1., 34.1.2. és 34.2.0. CECAF területeken végzett halászat igazgatási rendszerének bevezetésére vonatkozó kritériumokat és eljárásokat;
mivel az említett rendelet 5. cikkének megfelelően a tagállamok benyújtották a Bizottságnak az egyes halászterületekre megnevezett halászhajók jegyzékét, az egyes halászterületeken végzendő halászati tevékenységről szóló felmérést és adott esetben a halászati tevékenység szabályozására javasolt rendelkezések részleteit;
mivel a tagállamok által nyújtott információ, valamint a fent említett rendeletben megállapított kritériumok alapján az egyes tagállamok által az említett rendelet 3. cikke (1) bekezdésében meghatározott egyes halászterületeken végzett maximális halászati tevékenységet rögzíteni kell, hogy elkerülhető legyen a kérdéses területen végzett jelenlegi halászati tevékenység összességének növekedése;
mivel a lobogó szerinti tagállamok felelősek a halászati tevékenység irányításáért, és mivel a halászati tevékenység ellenőrzésének céljából a tagállamoknak figyelemmel kell kísérniük a halászati kvóták cseréjének hatását;
mivel rendelkezni kell, hogy a Bizottság egy tagállam kérésére létrehozza a 685/95/EK rendelet 6. cikke (2) bekezdésében előírt alkalmazási eljárásokat;
mivel rendelkezni kell, hogy a Bizottság egy tagállam kérésére a 685/95/EK rendeletben megállapított feltételek szerint felülvizsgálja annak maximális halászati tevékenységét;
mivel az egyes halászati körzetekben a halászati tevékenység irányítására szolgáló intézkedések hatékonysága a közös halászati politika vonatkozó előírásai és különösen a közös halászati politika ellenőrző rendszerének létrehozásáról szóló, 1993. október 12-i 2847/93/EGK tanácsi rendelet [3] előírásai által meghatározott felügyeleti és ellenőrzési intézkedésektől függ,
ELFOGADTA EZT A RENDELETET:
1. cikk
Ez a rendelet létrehozza az Vb., VI., VII., VIII., IX. és X. ICES körzetekben és a 34.1.1., 34.1.2. és 34.2.0. CECAF területeken végzett halászati tevékenység igazgatási rendszerét.
2. cikk
Az egyes tagállamok által az egyes halászterületeken végezhető maximális éves halászati tevékenység a mellékletben jelzett érték.
3. cikk
(1) A 2. cikkben említett maximális halászati tevékenység a 3760/92/EGK rendelet 9. cikke (1) bekezdése szerint meghatározott kvóta cseréjét és a 2847/93/EGK rendelet 21. cikke (4) bekezdése, 23. cikke (1) bekezdése és 32. cikke (2) bekezdése szerint végrehajtott újraelosztását és/vagy csökkentését nem sérti.
(2) Amennyiben a tagállamok a számukra kijelölt halászati lehetőségek teljes vagy részleges kicseréléséről határoznak, értesítik a Bizottságot nemcsak erről a cseréről, de egyúttal a vonatkozó halászati tevékenység cseréjéről is a köztük született megállapodás szerint.
A kvóták újraelosztásának és/vagy csökkentésének esetében a tagállamok értesítik a Bizottságot az újraelosztásokra és/vagy csökkentésekre vonatkozó halászati tevékenységről.
(3) Az érintett tagállamok az általuk végzett halászati tevékenység maximális szintjét az alábbiaknak megfelelően kiigazítják:
a) kvótacserék; és
b) újraelosztások és/vagy csökkentések.
4. cikk
Egy tagállam kérésére a 3760/92/EGK rendelet 18. cikkében megállapított eljárással összhangban a Bizottság:
- megállapíthatja a 685/95/EK rendelet 6. cikke (2) bekezdése második albekezdésében említett végrehajtási intézkedéseket,
- megfelelő intézkedéseket tesz annak érdekében, hogy a tagállam kifoghassa a 685/95/EK rendelet 6. cikke (2) bekezdése harmadik albekezdése szerinti kvótáknak megfelelő mennyiséget.
5. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ezt a rendelet 1996. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxemburgban, 1995. június 15-én.